በወረዳው ባሉ ትምህርት ቤቶች ዙሪያ ማብራሪያ የሰጡን የወረዳው የትምህርት ቢሮ ኃላፊ አቶ ጫላ ዳዲ በአቃቂ ወረዳ በአጠቃላይ 53 ትምህርት ቤቶች ያሉ መሆኑን ነግረውናል። ትምህርትን በማዳረሱ ረገድ አሁን ያሉት 53 ትምህርት ቤቶች የተደረሰውም ከሰባት ትምህርት ቤቶች በመነሳት ነው። ሆኖም ትምህርት ከማዳረስ ባሻገር በትምህርት ጥራት ደረጃ በአካባቢው ብዙ የሚቀር ነገር መኖሩን አቶ ጫላ አመልክተዋል። እንደሳቸው ገለፃ በወረዳው ካሉት 53 ትምህርት ቤቶች ውስጥ ተገቢውን የጥራት ደረጃ የሚያሟሉት አራቱ ትምህርት ቤቶች ብቻ ናቸው። ኦዳ ነቤ አንደኛ ደረጃ ትምህርት ቤትን ጨምሮ ቀሪዎቹ 49 ትምህርት ቤቶች ከጥራት አኳያ ሲታዩ ከደረጃ በታች ናቸው።
